CELEX: 62019CN0400
Language: el
Date: 2019-05-23 00:00:00
Title: Υπόθεση C-400/19: Προσφυγή της 23ης Μαΐου 2019 — Ευρωπαϊκή Επιτροπή κατά Ουγγαρίας

29.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 255/25
            
         
      Προσφυγή της 23ης Μαΐου 2019 — Ευρωπαϊκή Επιτροπή κατά Ουγγαρίας
      (Υπόθεση C-400/19)
      (2019/C 255/34)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: A. Sipos, A. Lewis και E. Manhaeve)
      
         Καθής: Ουγγαρία
      
         Αιτήματα
      
      Η Επιτροπή ζητεί από το Δικαστήριο:
      
                  —
               
               
                  να διαπιστώσει ότι η Ουγγαρία, περιορίζοντας τον ελεύθερο καθορισμό των τιμών πωλήσεως των γεωργικών προϊόντων και των τροφίμων, ιδίως λαμβανομένου υπόψη του άρθρου 3, παράγραφος 2, στοιχείο u, του a mezőgazdasági és élelmiszeripari termékek vonatkozásában a beszállítókkal szemben alkalmazott tisztességtelen forgalmazói magatartás tilalmáról szóló, 2009. évi XCV. törvény (νόμου XCV του 2009, σχετικά με την απαγόρευση αθέμιτων εμπορικών πρακτικών έναντι των προμηθευτών όσον αφορά τα γεωργικά προϊόντα και τα τρόφιμα), παρέβη τις υποχρεώσεις τις οποίες υπέχει από το άρθρο 34 της Συνθήκης για τη Λειτουργία της Ευρωπαϊκής Ένωσης και του κανονισμού (ΕΕ) 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων (1), και
               
            
                  —
               
               
                  να καταδικάσει την Ουγγαρία στα δικαστικά έξοδα.
               
            
         Ισχυρισμοί και κύρια επιχειρήματα
      
      Ο νόμος XCV του 2009, σχετικά με την απαγόρευση αθέμιτων εμπορικών πρακτικών έναντι των προμηθευτών όσον αφορά τα γεωργικά προϊόντα και τα τρόφιμα (στο εξής: Tfmtv) εισήγαγε ειδικές τομεακές διατάξεις όσον αφορά τον καθορισμό των τιμών λιανικής των επίμαχων προϊόντων.
      Η Επιτροπή εκτιμά ότι το άρθρο 3, παράγραφος 2, στοιχείο u, του Tfmtv δεν αφορά τα χαρακτηριστικά των γεωργικών προϊόντων και των τροφίμων, αλλά αποκλειστικά τις μορφές πωλήσεώς τους, και για τον λόγο αυτό πρέπει να θεωρηθεί ως διάταξη η οποία ρυθμίζει μορφές πωλήσεως κατά την έννοια της αποφάσεως Keck και Mithouard (βλ. απόφαση της 24ης Νοεμβρίου 1993, Keck και Mithouard, συνεκδικασθείσες υποθέσεις C-267/91 και C-268/91, EU:C:1993:905). Από την ανάλυση των αποτελεσμάτων του μέτρου αυτού συνάγεται ότι πρόκειται για μέτρο ισοδυνάμου αποτελέσματος με ποσοτικό περιορισμό μεταξύ των κρατών μελών κατά το άρθρο 34 ΣΛΕΕ.
      Κατά την άποψη της Επιτροπής, το άρθρο 3, παράγραφος 2, στοιχείο u, του Tfmtv, στην πραγματικότητα, δεν επηρεάζει κατά τον ίδιο τρόπο την πώληση των εγχώριων και των εισαγόμενων προϊόντων και περαιτέρω δεν αποτελεί κατάλληλο ή σύμφωνο προς την αρχή της αναλογικότητας μέτρο από απόψεως οποιουδήποτε επιδιωκόμενου με αυτό θεμιτού σκοπού.
      
         (1)  Κανονισμός (ΕΕ) 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ 2013, L 347, σ. 671).